钦定古今图书集成/明伦汇编/宫闱典/第081卷 > 晋
## 钦定古今图书集成/明伦汇编/宫闱典/第081卷 > 晋

晋制，公主下嫁及成婚，一如故事。始以驸马都尉奉
朝请，以尚主者为之。更定车舆印佩服饰之制。
按《晋书礼志》：晋公主下嫁，故事用绢三百匹。诏曰：“公
主嫁由夫氏，不宜皆为备物，赐钱使足而已。惟给璋，
馀如故事。”又汉魏之礼云：公主居第，尚公主者来第
成婚。司空王朗以为不可，其后乃革。按《职官志》：奉
朝请本“不为官，无员。汉东京罢三公、外戚、宗室、诸侯
多奉朝请。奉朝请者，奉朝会请召而已。武帝亦以宗
室、外戚为奉车、驸马、骑三都尉，而奉朝请焉。元帝为
晋王，以参军为奉车都尉，掾属为驸马都尉，行参军
舍人为骑都尉，皆奉朝请。后罢奉车、骑二都尉，唯留
驸马都尉奉朝请。诸尚公主者，刘惔、桓温皆”为之。
按《舆服志》：“长公主赤罽軿车，驾两马；公主油骈车，驾
两马右𬴂；公主油画安车，驾三。青交路，以紫绛罽軿
车，驾三为副。助蚕，乘油画安车，驾三；公主有先置者，
乘青交路安车，驾三。”诸长公主、公主、封君，金印紫
绶，佩山元玉。长公主、公主见会，太平髻七。蔽髻，
其长公主得有步摇，皆有簪珥，衣服同制。自公主、封
君以上皆带绶，以彩组为绲带，各如其绶色，金辟邪
首为带玦。

### 孝武帝太元 年公主纳征始用兽豹之皮

按：《晋书孝武帝本纪》不载。按《礼志》，太元中，公主纳
征，以兽豹皮各一其礼。岂谓婚礼不辨王公之序，故
取兽豹以尊革其事乎？